Решение на представителите на правителствата на държавите-членки, заседаващи в рамките на Съвета

от 10 април 2006 година

относно временното прилагане на Вътрешното споразумение за изменение на Вътрешното споразумение от 18 септември 2000 година за мерките, които да бъдат предприети, и процедурите, които да бъдат следвани, за изпълнение на Споразумението за партньорство АКТБ и ЕО

(2006/611/EО)

ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ НА ЕВРОПЕЙСКАТА ОБЩНОСТ, ЗАСЕДАВАЩИ В РАМКИТЕ НА СЪВЕТА,

като взеха предвид Договора за създаването на Европейската общност,

като взеха предвид Споразумението за партньорство между АКТБ и ЕС, подписано в Котону (Бенин) на 23 юни 2000 г., наричано по-нататък "Споразумението между АКТБ и ЕО", изменено със Споразумението, подписано в Люксембург на 25 юни 2005 г., наричано по-нататък в текста "Споразумението за изменение на Споразумението между АКТБ и ЕО",

като взеха предвид проекта на Комисията,

като имат предвид, че:

(1) Съгласно член 95, параграф 3 от Споразумението между АКТБ и ЕО Съветът на министрите на АКТБ - ЕО прие на 25 юни 2005 г. Решение № 5/2005 [1] за преходните мерки, приложими от датата на подписване до датата на влизане в сила на измененото Споразумение за партньорство между АКТБ и ЕО.

(2) Приемането на посочените преходни мерки предполага предсрочно прилагане на повечето от разпоредбите на Споразумението за изменение на Споразумението между АКТБ и ЕО, с изключение на изискваните изменения в многогодишната финансова рамка и разпоредбите относно борбата с тероризма и сътрудничеството в противодействието на разпространението на оръжия за масово унищожение, които зависят от приемането на решение на Съвета относно установяването на налични финансови средства.

(3) Представителите на правителствата на държавите-членки, заседаващи в рамките на Съвета, постигнаха съгласие по Вътрешно споразумение за изменение на Вътрешното споразумение от 18 септември 2000 г. за мерките, които да бъдат предприети, и процедурите, които да бъдат следвани, за изпълнение на Споразумението за партньорство между АКТБ и ЕО, наричано по-нататък в текста за краткост "Споразумението за изменение на Вътрешното споразумение". Споразумението за изменение на Вътрешното споразумение не може да влезе в сила преди приемането му от всяка държава-членка в съответствие с нейните конституционни изисквания.

(4) Съгласно член 2 от Решение № 5/2005 на Съвета на министрите на АКТБ - ЕО от държавите-членки и от Общността се изисква да предприемат необходимите стъпки за изпълнение на посоченото решение, като всяка от страните действа от свое име.

(5) Следователно, за да се установят процедурите, които държавите-членки да следват през периода на предсрочното прилагане на Споразумението за изменение и допълнение на Споразумението между АКТБ и ЕО, следва да се приемат разпоредби за временно прилагане на Споразумението за изменение на Вътрешното споразумение,

РЕШИХА:

Член 1

Разпоредбите на Вътрешното споразумение на представителите на правителствата на държавите-членки, заседаващи в рамките на Съвета, за изменение на Вътрешното споразумение от 18 септември 2000 г. за мерките, които да бъдат предприети, и процедурите, които да бъдат следвани, за изпълнение на Споразумението за партньорство между АКТБ и ЕО, наричано по-нататък в текста за краткост "Споразумението за изменение на Вътрешното споразумение", се прилагат временно от 25 юни 2005 г.

Текстът на Споразумението за изменение на Вътрешното споразумение е приложен към настоящото решение.

Член 2

Настоящото решение влиза в сила едновременно с влизането в сила на преходните мерки за предсрочно прилагане на Споразумението за изменение на Споразумението между АКТБ и ЕО.

То остава в сила до влизането в сила на Споразумението за изменение на Вътрешното споразумение.

Член 3

Настоящото решение се публикува в Официален вестник на Европейския съюз.

Съставено в Люксембург на 10 април 2006 година.

От името на правителствата на държавите-членки

Председател

U. Plassnik

[1] ОВ L 287, 28.10.2005 г., стр. 1.

--------------------------------------------------